
Mărturisitorii: Adelina Laerte Cârdei 


Membră a Societăţii Scriitorilor Bucovineni din 2 
Octombrie 1943, Adelina Laerte Cârdei (semna şi 
Adelina Laerte, şi Adelina I. Cârdei, dar şi cu numele de 
fată, Simionescu-Cârdei) s-a născut la Iaşi, în 21 februa- 
rie 1901, şi a murit la Bucureşti, în octombrie 1987. A 
scris pentru „Cuget clar — Noul Semănător” al lui Nicolae 
Iorga şi pentru „Revista Bucovinei“ până la cel din urmă 
număr, dovedindu-se a fi o incorigibilă bucovinean-că. 


Adelina Cârdei, autoare a unor superbe cântece 
mitico-istorice sau de leagăn, în care Suceava ocupă locul 
central, „sub scutul vremii aspre îşi scutură hodina“ şi 
„cu palmele-nspre stele ca să culeagă şoapte / Pe vârfuri 
se înalță“, geloasă doar pe şoimii liberi din văzduh, care 
o fac să se conştientizeze „de lut aproape, zenitul prea e 
sus“ (I. D.). 


Psalm 


Din slava-naltă lasă blânda-Ți mână 
Cu largă binecuvântare peste creştet 
Şi fulgeră prin pumnul de ţărână 
Fiorul bucuriei, fără care 

Viaţa n-ar mai fi o sărbătoare. 
Privirea Ta e raiul primăverii 

Şi şoapta Ta e freamăt de poiană, 
Îmbracă, Doamne-n platoşa tăcerii 
Tristeţile şi-adoarme-le pe margine de geană... 


De zborul clipelor aş vrea să leg 

Cu viaţa mea o punte fără moarte. 

Cu tot alaiul de simţire-ntreg 

Să treacă sufletu-mi — deschisă carte — 
Sa tremure pe coardele luminii 

Cum, îmbăiaţi de visul vieţii, crinii... 


Mi-i pasul mai mor acum spre soare... 
Din mila Ta un ram de viaţă nou 

Îmi înfloreşte — atâta prospeţime... 

Ca mâine, prinde-va aripi să zboare 
Spre-aceeaşi adorată înălțime 

Ca să-ţi asculte misticul ecou. 


Deschide zarea iarăşi porţi de vis 
Şi apele mi le aduc aproape. 
Neprihănit ca floarea de cais 

Mi-i gândul ce încearcă să s-adape 
Din tot ce dărnicia Ta măiastră 

A risipit pe-ntinderea albastră... 


Privesc cum florile îşi culcă obrazul 
Pe perinile aerului pur 

Şi cum în ape calme doarme iazul 
Cu stelele şi stuhul împrejur... 
I-atâta linişte că te aud cum treci 
Cu paşi de raze peste holda-n spic... 
S-aşterne gândul floare pe poteci 

Şi inima spre Tine o ridic... 


(Revista Bucovinei, 
nr. 7/1943, pp. 347, 348) 


Ţară 


Ţară, 

Ce face inima, oriunde oi fi— ca să-mi tresară 
La numele tău dulce ca o melodie — 
Românie. 


Ţară, 

Mai bună decât pâinea cea caldă şi blândă, 

Cu toţi laurii ce i-ai cules, în Răsărit, pentru izbândă. 
In frumuseţe 


Nu ştiu dacă Raiul te poate întrece. 
În vitejie, 

Ce pană măiastră ar putea 

în Cartea Nemuririi, să te descrie? 


Sufletul meu cunună 

de cuvioase gânduri pe frunte-ţi petrece... 

Nu găsesc cuvânt 

Pentru columnele pădurilor tale de freamăt şi cânt. 


Apele ca argintul şerpuiesc tezaur 
Printre colnice de smarald şi peste lanurile 
nesfârşite ca zarea de aur. 


Altarele tale — nestemate. 

Stele resfirate, 

Oaze de credinţă şi hodină 

Pentru sufletele ce purced spre veşnica lumină. 


Altiţa florilor tale câmpeneşti 
Te-arată lumii ce cosânzeană din basme ești. 


Munţii tăi uriaşi stau de pază la tronul Domnului, 

Iar când lumea trece în împărăţia somnului 

Tu, singură, Ţară, 

Mâniată de atâta nedreptate şi ocară, 

Cu sufletul în pară, 

Stai de vorba cu Măria Sa Trecutul, ce flamură desface 
Peste prea slăvitele hotare dace. 


Şi Răsăritul bucuriei noastre se iveşte împărăteşte, 
Căci dreptatea atârnă greu — 
Ceahlău. 


(Revista Bucovinei, 
nr. 6/1942, p. 254) 


ȘI veacului i-au înflorit iar steme 


Şi veacului i-au înflori iar steme 
De glorie din ţărnă şi cenuşi... 
Trec norii — nesfârşire de trireme... 


Şi bate în a inimilor uşi 
Al primăverii clopot fără moarte 
Şi-n clopotele firavei brânduşi. 


Iar gândul — sol — s-avântă mai departe, 


Acolo unde cerul cu minuni 
La fiecare aurori împarte... 


Şi îngenunche pentru rugăciuni... 


(Revista Bucovinei, 
Nr. 8/1944, p. 264) 


Bătrânii 


Cu iarna-n plete, cu priviri blajine, 
Bătrânii par icoane zugrăvite 

Din sfintele lăcaşuri bizantine, 

De vreme şi de fum îngălbenite... 


Te fură şoapta lor pe nesimţite, 
Când povestesc de zilele senine... 
Cu iarna-n plete, cu priviri blajine 
Bătrânii par icoane zugrăvite. 


Au fost copii, cu zâmbete-nsorite... 
Visări... perechi, în nopțile divine... 

Au râs, au plâns... Azi — patimi potolite. 
Aşteaptă clipa veşnicei hodine 

Cu iarna-n plete, cu priviri blajine... 


(Cuget Clar, 
Anul II, 1937, p. 305) 


Albastrul cerului 


Albastru cerului zâmbi din nori 
Şi iarba s-a-nălţat pe vârfi să vadă 
Cum trec prin nalturi unghiuri de cocori 


Şi muguri bat din palme în livadă 
De bucurie că un soare nou 
Revarsă aur proaspăt în cascadă, 


Iar vaca Domnului s-a strâns să bea 
La rădăcina de copac căldură 
Şi rătăcit un fir de viorea 


Albastrul cerului în cupe-l fură... 


(Revista Bucovinei, 
nr. 5/1944, pp. 193, 194) 


Autumnale 


Prin desiş de gânduri sumbre 
Trec imaculate umbre... 

Peste frunte îmi petrece 

Raza lunii vraja-i rece... 

A căzut din cer o stea. 

Nu e bucuria mea? 

Cine oare-mi bate-n geam, 
Vreun luceafăr, poate-un ram? 


Aur, aur efemer, 

Peste glie lăicer. 
Arde-al brumelor sărut, 
Vântul de acum e cnut. 
Mor brânduşele pe rând: 
Nouă lacrimă pe gând. 
Nouri, nouri pe cătun 
Soarelui peceţi îi pun... 


Apele din munte vin 

În tipare de senin. 

În culcuşuri de paftale 
Duc legendele la vale... 
Cine le ascultă, prinde 

În adâncuri să se-oglinde. 

Cine le-nţelege ştie 

Firul lor de unde-nvie... 

Le petrece de pe mal 
Sălcii-n straie lungi, de bal... 


Nici o frunză nu se mişcă. 
Vremea-i veşnică morişcă. 
Ne oprim aşa, din mers, 
La icoana unui vers, 

La tulpina unei flori, 

La altarul multor zori... 
Nopţii — alb Ierusalim — 
Sufletul ni-l spovedim... 


Vântule, etern pribeag, 
Ce-ai oprit la mine-n prag? 
Du-te pe coclauri noi, 
Du-le ugere de ploi. 

Du-te pe coclauri vechi 

Şi le cântă la urechi 


Zodie, ah!, zodie, 
Înfloreşte-mi rodie 
Pentru anii de frământ, 
Fără zâmbet, fără cânt, 
Pentru anii lungi şi grei 
Snopi de raze şi scântei... 


(Revista Bucovinei, 
nr. 11-12/1944, pp. 366, 367) 


ISI 


Din ceaslovul toamnei 


Aurul foilor reflectează lumini prin grădini. 
Pomii gânditori privesc spre plumburiul infinit. 
Florile altiţele şi-au risipit. 

Apele nu mai izvodesc muşcate şi crini. 


Câmpul despodobit de-avut îşi pregăteşte somnul. 
Ciorile, alandala, se mai alungă după un fir de bob. 
Pe plaiul acesta binecuvântat nu mai există rob; 
Vecernia înalţă imnuri de slavă spre Domnul. 


Codrul îşi descuie sipetele cu balade 

Şi le dăruie vântului să le împartă oricui. 

Munţii, domnitori, în veşmânt albăstrui, 

Privesc încruntaţi spre apus, încinşi cu baltage şi spade... 


Apa amintirilor cum mai inundă 

Inima aceasta ce râde şi plânge cu Firea! 
Ar vrea să prindă în cupa ei nemărginirea 
Ca pe o rodie parfumată şi rotundă. 


Gândul, voievod, se apropie de toate cu milă 
Şi le mângâie cu-aripi de scânteieri şi nard. 
Doamne, salbele cireşilor cum ard! 

Din ceaslovul Toamnei se desprinde-o filă... 


(Revista Bucovinei, 
nr. 9/1942, p. 370) 

Toamnă 


Dintre coloanele cu viță sângerată 
Petrec amurgul care stă să moară. 
Pe creştet frunze palide-mi coboară 
În risipite-acorduri de sonată... 


Şi seara tot mai mult mă împresoară 
Privindu-mă cu ochii de agată. 
Departe-un ceas a prins din nou să bată 
Şi undeva suspină o chitară... 


Drumeţii trec rupând tăcerea plânsă 
Spre insula de orice viaţă stânsă 
Şi râsul lor se deapănă departe... 


Iar cheiul, aprinzându-şi lampioane, 
Priviri fugare undelor împarte 


Şi sângerează viaţa pe coloane... 


Giurgiu, 31 Oct. 1937 


(Cuget clar, 
Anul III, 1938, p. 134) 

Toamnă venețiană 


În seară, Marea cântă din harfa-i milenară, 

Şi cerul o ascultă senin ca gândul bun... 
Brodându-şi mii de stele pe-obrazu-i clar şi brun 
I-așterne drept omagiu podoaba cea mai rară. 


De cine ştie unde, supt fulguiri de stele, 
Cu-aripile căzute se-ntoarce-o navă-n port, 
Pe-al cărui cheu, şiraguri de galbene mărgele 
Îşi priveghează târgul ca mii făclii pe-un mort. 
Dorm insulele toate pe magica lagună.. 
Departe-un far răsare, clipind prelung şi rar, 
Pe străzile tăcute doar paşii mei răsună 

Şi inima din pieptu-mi aud cum bate clar... 


De prin grădini şi parcuri, palate vechi şi vile 
Cu ochii de întuneric te urmăresc cum treci 
Şi cerne toamna calmă anemiate zile 

Şi ruginia trenă şi-o poartă pe poteci... 


(Cuget Clar, 
Anul II, 1937, p. 328) 

Drum italian 


Din zări violete, pe unde de vânt, 
Migdali-şi exală parfumul... 

Se leagănă ciprii în sumbru veșmânt 
Şi dorul din suflet se leagănă-n cânt, 
Şi plin e de taine iar drumul. 


În valuri, vârtejuri de aur topit, 

Un şarpe e fluviul din vale; 

Tânjind îl priveşte tot malu-nflorit, 
Smochinii şi duzii din salbe-au zâmbit, 
Lămâi-şi oglindă paftale. 


Pe clinul din zare, abia profilat, 
Oraşul se-arată cu-ncetul, 
Oraşul în care ades şi-a purtat 
Iubirea suavă, în vers legănat, 
Gândirea și pasul Poetul. 


În rânduri stau pinii pe margini de-abis 
Şi-şi clatină crengile grele... 
Tăcerea-şi întinde aripa-i de vis 

Şi luna potecă de raze-a deschis, 

Iar cerul e-o mare de stele... 


Giurgiu, 26 septembrie 1937 


(Cuget Clar, 
Anul II, 1937, p.441) 

Regina mărilor 


A fost pe vremi Cetatea o magie, 
Izvor de fast pe unde legănate: 
O-mpresurau galere şi regate 
Şi-ngenuncheau corăbii de-avuţie... 


Maeştrii lumii pus-au măiestrie 
Înveşmântând-o în podoabe rare, 
Să ţie pentru ochi o sărbătoare 
Şi pentru inimă o simfonie... 


Veneau monarhi din ţări cu semilună, 
Atraşi de farmecele-i sculpturale, 

De vraja strălucirilor dogale, 

De serenadele de pe lagună... 


Veneau îndrăgitori de capitele 
Spre a visa în umbră de altare,.. 
Veneau din ţara Soarelui-răsare 
Neguţători şi cetitori în stele... 


Veneția, 14 Mai 1937 


(Cuget clar, 
Anul III, 1938, p. 273) 

Basorelief 


Supt portocalii încărcaţi de rod 

A” căror crengi ating abia pământul, 
Cu haina prinsă-ntr-un măiestru nod, 
Dansează fata mai uşor ca vântul... 


Privind spre toată frământarea lumii, 
Cu zâmbetul serafic din Olimp 
Surâde de zădărnicia lumii 


Cu tinereţea-ncremenită-n Timp... 
(Cuget Clar, 
Anul II, 1937, p. 477) 

Lacul cu legende 


De fragedă mireasmă e câmpul o plutire.. 
Şi-n lacul cu legende al cerului viu ton 
Încearcă să ascundă o sumbră amintire... 
Şi-n fiecare nufăr cu palidul amvon 

E poate-un suflet care cerşeşte mântuire... 


Sporeşte cu-nserarea tăcerea suverană... 

Doar salcia bătrână în freamăt plângător 
Îşi deapănă legenda cu mândra castelană 
Ce a făcut să piară de dragul unui dor 

În fund de lac atâtea simţiri fără prihană. 


Veneția, 27 lunie 1938 


(Cuget clar, 
Anul III, 1938, p. 427) 

Suceavă, nu te pot uita! 


Suceavă, nu te pot uita! 

Mi-i sufletul prea plin de tine... 
Aş vrea iar paşii prin ruine 
Să-mi port, visând mărirea ta... 


Când briza prinde-a flutura 

Şi Marea-i sclipăt de rubine, 
Suceavă, nu te pot uita! 

Mi-i sufletul prea plin de tine... 


Acum e toamnă pe coline 
Şi-or prinde pomi-a lăcrima... 
Prin turle vântul o cânta 
Prohodul zilelor senine... 
Suceavă, nu te pot uita! 


Veneţia, 1937 


(Cuget Clar, 
Anul II, 1937, p. 361) 

Suceava, revedere 


Urcat-am culmea către Ea, 

Pe-o zi de toamnă rece, plânsă, 
Cu inima atât de strânsă... 

Nu cerul, Doamne, Ea plângea!... 


Un şir de tei se tânguia 

De vântul năpădit pe uliţi 

Şi brazii zăngăneau din suliți 
Precum vitejii Ei cândva. 


Norodul ciorilor pe sus 

Rupea din gândurile mele, 

În ţintirim, supt lespezi grele 

Din cei ce-au fost aţâţi s-au dus... 


Pustiul ce-a mai înflorit 
Cetatea colinda-n rădvane. 
Trecutul adormit în strane 
Ce harfă, l-o mai fi trezit?... 


Cernăuţi, 13 Decembre 1938 


(Cuget Clar, 


Anul III, 1938, p. 513) 

Jatac domnesc 


Ceasornicul vremii îşi bate tic-tacul 
Şi clipele, anii ca fulgerul pier. 
Doar luna, aceiași, străbate iatacul 
Şi flori de lumină e orice ungher. 


Covoarele scumpe, cu flori indigene, 
Ne mângâie pasul şi ochii vrăjesc. 
Hrisoave bătrâne şi stampe, şi pene 
Cu colbul pe gene, străine, privesc. 


Noianuri de slove din sfânta psaltire 
Cărări de lumină spre inimi deschid... 
O spadă vitează, în foc de safire, 
Mânia-şi răsfrânge pe anticul zid. 


Prin căni argintate şi ceşti de cafele 

Şi colbul şi anii s-ascund ne-ncetat... 

În somn cufundate, domneşti narghilele 
Visează boierii cu Domnul la sfat... 


Ciubucele stinse îşi torc amintirea 
Pe masa-ncrustată cu flori de sidef. 
Madonei de aur îi plânge privirea 

Şi plânge o floare uitată-n gherghef... 

A liniştii harfă răsună: prin sală 

Cristaluri de râset... şi vals, menuct... 
Domnița din cadră, cu ochi de migdală, 

A plâns sau zâmbeşte prin lacrămi discret? 


Giurgiu, 22 octombrie 1937 


(Cuget Clar, 
Anul II, 1937, p. 378) 

Moldovei 


Sunt duh din duhul tău curat, Moldovă, 
Am moştenit fântânile visării 

Şi fagurii prisăcilor de slovă 

Ce-au înflorit pisaniile Ţării. 


Suni zvâcnetul de sevă care suie 

În orice lujer stema de lumină. 
Când trec sub bolțile de cetăţuie 
Strămoşii mei prin mine se închină. 


Când asfinţitul tremură-n vitrouri 
Şi lacrimă cavalul peste seară, 
Sunt zvonul din pădurile cu bouri 
Şi elegia frunzelor de ceară. 


Din rădăcina chinurilor tale 

Îmi creşte-n suflet ram de preamărire... 
Sunt adierea umbrei voivodate 

Şi liniştea din pagini de psaltire. 


(Revista Bucovinei, 
Nr. 10/1942, p. 407) 

Sucevei 


Târg domnesc, Cetate, cine îți mai suie 
Colnicele tale cu privelişti rare, 

Cine mai străbate pajiştea verzuie, 
Cărărui prin holde, drumuri cu răzoare? 
Supt argintul frunzei plopilor din vale 
Cine mai ascultă doina apei tale?... 


Cine mai contemplă zarea ta senină, 
Feerii de-amurguri ce te încunună 

Ca pe cea mai sfântă maică bizantină? 
Cine-și spală gândul în argint de lună 
Să ţi se închine în veșmânt de rouă 
Supt împovărarea razelor ce plouă? 


Frescele bătrâne cine le mângâie, 
Diamante rare ce-au trecut prin vreme 
Adormite-n cântec, smirnă şi tămâie? 
Cine mai ascultă vântul care geme 
Fluierând prin turle şi golaşe ramuri 
Ploaia tremurândă care bate-n geamuri ?... 


Clopotele tale le aud cum cheamă, 
Glas din alte vremuri ce-a-nălțat norodul, 
Şi pe tot cuprinsul cuvios destramă 


Cânt de pomenire pentru Voievodul... 
Vise în risipă, jerbe pe morminte 
Cine mai presară zidurilor sfinte? 


Sus, pe culmea-naltă, tu rămâi de-a pururi 
Soarele credinţei pentru fii Ţării... 

Fruntea ta sculptată-n limpezimi de-azururi 
Va-nflori prin veacuri raza cugetării... 

Din a” tale ziduri aspre şi bătrâne 

Şi-o sorbi avântul Neamul meu de mâine... 


(Cuget Clar, 
Anul II, 1937, p. 425) 

În târg domnesc 


În târg domnesc, pe vremuri de trecut, 
Cu Voievozi, Domniţe ca-n poveşti, 
Cu turle vechi, conacuri boiereşti, 
Lumina eu întâi o am văzut... 


Ca un bunic de mână m-a purtat 

Pe drumu-i de mărire şi declin, 

La sfintele-i icoane să mă-nchin, 
Şi-n faţa lor genunchii mi-am plecat. 


M-am minunat de verdele-i colan, 
De vii, păduri, coline şi vâlcele, 
De crângurile, smalţ de viorele, 
De luminosu-i cer de porțelan. 


Am colindat lăcaşurile sfinte 

Şi am visat în umbră de zidiri, 

Supt faldul glorioasei amintiri 

Şi-n preajma slovelor de pe morminte. 


În parcul solitar, supt teiu-n floare, 
Am ascultat al florilor trist cânt 
Pentru poetul ţării mele sfânt 

Şi am cules poveşti de prin izvoare... 


Veneţia, 2 iulie 1937 


(Cuget Clar, 
Anul II, 1937, p. 572) 

Târg natal 


Prin pulberea ta sacră, ce-au sărutat-o anii, 
Aş vrea să-mi port iar pasul şi însetatul dor. 
Peste chenar de turle, voievozii şi hatmanii 
Purced prin nemurire cu toată oastea lor... 


(Revista Bucovinei, 
Nr. 10/1943, p. 472) 

Rondelul Iaşului 


Bătrâne Iaşi, ce porţi în spate 
Comori din timpul asfinţit, 
Viaţa ta s-a ofilit 

În togă de singurătate. 


Cu turnuri peste zări crestate, 
În straiul toamnei ruginit, 
Mi-apari un rege adormit 

Pe colnicele-nsăilate. 


Înfăşurată-n văl de mit, 
Tristeţea umblă prin cetate 
Şi-aud în sânul tău cum bate 
Atâta dor netălmăctt... 

Bătrâne Iaşi, cu moartea-n spate. 


Cernăuţi, 18 Octombrie 1938 


(Cuget clar, 
Anul III, 1938, p. 438) 

Pasărea de aur 


În colivia de argint, o pasăre de aur 

Împarte cântu-n patru zări din magicu-i tezaur, 
Aplaudă cireşii albi, bătând-o cu petale 

Şi fluturii s-opresc din zbor şi vântul de pe cale 
Mişca valul de smarald şi gândurile mele. 
Atâta dor încătuşat de pământeşti zăbrele!... 


(Cuget clar, 
Anul III, 1938, p. 319) 

Mugurit-au ghioceii 


Reginei Maria 


Murit-au ghioceii aşteptând 
Privirea Ei din cer să se coboare. 
Terasele cu plante-agăţătoare, 
Ce-au odihnit împărăţii de gând, 
O-aşteaptă să se-ntoarne în curând. 


Murit-au ghioceii aşteptând... 


A înflorit şi zâmbetul grădinii, 

Şi stelele mai luminoase par 

Când împletesc castelului chenar, 
Dar plâng pe urma pasului Reginii. 


A înflorit şi zâmbetul grădinii... 


Pe unde râsul Ei îmbobocea, 
Pluteşte duhul de singurătate 

Şi Nostalgia-n poarta Morţii bate. 
Oştirea valurilor zbuciumate 
Izbeşte-n stânci, s-ajungă pân” la Ea, 


Pe unde râsul Ei îmbobocea... 


(Cuget Clar, 
Anul III, 1938, p. 681) 

Coboară 


Reginei Maria 


Senină ca o ramură de crin, 

Purtând în ochi răsfrângeri din Istorii, 
Domnița răsărită-n veac de glorii 
A-ncremenit pe zidul bizantin. 


Nu ştie de mai vin sau nu cocorii 
Şi nu mai simte-n inimă vreun spin, 
Şi-a împletit cu noi al său destin 

Şi a cules comori de visători... 


„„„Coboară, să legi firul de poveste 
Şi printre noi făptura Ta rămâie 
Ca plutitorul nour de tămâie 


Ce miruie zidirile aceste. 
Aşteaptă Martie cu flori în braţă 
Să scrie vieţii Tale o prefaţă... 


(Cuget Clar, 
Anul III, 1938, p. 713) 

Stihuri pentru primăvară 


Vântul a tras la o parte perdeaua norilor 
Şi oglinda apelor s-a luminat. 

S-a privii în ea zborul cocorilor 

Ce spre târg ca o salbă s-a deşirat. 


Mugurii au deschis ochii să vadă minunea minunilor: 
soarele 

Cu naiul pe buze stau luncile, pădurile. 

Printre tulpini se joacă de-a prinsul căprioarele, 

Ca nişte jertfe aduse zeilor fumegă arăturile. 


Dumnezeu a zugrăvit florile cu migală. 
Basmele, în sipete, prind iar colb şi rugină... 
Sufletele — anafură duminicală — 
Dezbrăcate de zgură se logodesc cu lumină. 


(Revista Bucovinei, 
Nr. 4/1943, p. 176) 

Primăvară 


Primăvară, Primăvară 
Cu-nsorit veşmânt, 
Glasu-ţi sunet de vioară... 
Legănări de vânt... 


Ochi albaştri, plini de vise, 
Când spre noi arunci, 
Înfloresc adânci abise 
Florile din lunci... 


Primăvară, Primăvară, 
Peste gândul meu 


Lasă ochii — să răsară 
Flori lui Dumnezeu... 


Veneția, 16 martie 1937 


(Cuget Clar, 
Anul II, 1937, p. 600) 

Primăvara în port 


Brăţări strălucitoare 
Port pomii toţi acum. 
Spre razele de soare 
Urcă-unde de parfum... 


Tot țărmu-i plin de viață, 
De cântece de dor. 

E mai albastră marea 

Şi valu-i mai ușor... 


Pe trepte de zăpadă 
Cobor petale-ncet, 
Sirena cântă-n radă: 
Porneşte-un vaporet. 


Veneţia, 10 aprilie 1937 


(Cuget Clar, 
Anul II, 1938, p. 769) 

April 


Fluturare de petale 

Prin grădini, prin crâng, pe vale — 
Zbor catifelat de vis 

Ce în drumu-i de mister 

Ca o creangă de cais 

A-nflorit privind spre cer. 


Zbor de fluturi şi albine, 
Zbor de păsări, zbor de gând 
Peste umeri de coline, 

Peste frunţi de munţi cărunţi, 
Peste zări fără hotare, 

Peste moarte şi uitare... 


Veneţia, 12 aprilie 1937 


(Cuget Clar, 
Anul II, 1937, p. 674) 

Florii 


Pe mal de apă, ca în palmă 
Se-ntinde satul înapoi 

Cu miros proaspăt de trifoi, 
Cu adieri în seara calmă, 

Cu lung lătrat de câni hoinari, 
Cu cântece şi cu tălănci. 

Cu cărăruia de stejari 

Supt care-aşteaptă două bănci. 


Ca floarea albă în lumină 
Dintr-un chenar de plopi răsare 
Biserica mântuitoare 

Şi dătătoare de hodină. 

Şi azi ca ieri bătrâni, copii 
Pornesc smeriţi, cu rămurele 
De salcie, cu viorele, 

Să se închine de Florii. 


Şi-ascuns în pomi numai în spume, 
Aşteaptă scrânciobu-n tăcere 
Prea sfânta zi de Înviere, 
Să plimbe-n aer râs şi glume... 
Veneţia, 15 aprilie 1937 


(Cuget Clar, 
Anul II, 1937, p. 642) 

Codrule, voievodule 


Codrule, voievodule, 
Cu columne cântătoare 
Până sus, la porţi de rai, 
Cu aripi de evantai 
Îngerilor faci răcoare, 
Mângâi plânsul stelelor, 
Lupţi cu ceata ielelor, 
Sufli turmele de nouri 
Pe cereştile vitrouri. 


Bunule, 

Străbunule, 

S-au deschis ferestrele 
Cu văpăi de răsărit 
Şi-au pornit orchestrele 
Cântecul nebiruit... 


Ciute cu ochi umezi vin 
Să asculte mai aproape; 
Undele deschid pleoape; 
Nuferi cu obraji de crin 
Vor din cântec să s-adape. 
Paraclisul tău de slavă 
Scrie-n foi de vremi mereu 


Pentru noi şi Dumnezeu, 
Frumuseţea ta moldavă... 
Codrule, 

Voievodule... 


(Cuget Clar, 
Anul III, 1938, p. 567) 

Pe unde rătăcit-au 


Pe unde rătăcit-au copitele de bouri 

Mai tremură şi astăzi pe frunze verzi ecouri: 
Se deapănă cu vremea în proaspătă risipă, 
Pe ram de gând în rouă se odihnesc o clipă. 


Străfulgerări de paloş şi iureş de paradă; 
Trec luptele prin secoli de neguri şi zăpadă. 
Viteazul Domn cu braţul, cu inima, cu slova 
A făurit în ceruri şi pre pământ Moldova... 


A vremii mână trece din. veac în veac balade: 
Eretele uitării nu-i slobod să le prade. 
Luminile gândirii se pleacă peste ieri 
Ştergând tăcute colbul vremelnicei tăcerii... 


(Cuget Clar, 
Anul III, 1938, p. 665) 

Copiilor 


O, viaţa voastră-i val de bucurii... 

Căci grijile prea mari nu vă-mpresoară... 
Un cal sau o păpuşă, bunăoară, 

V-a încheiat un vis sublim, copii! 


Iar plânsul vostru, proaspăt plâns de stele, 
Pe-obraji de trandafiri nu lasă urme... 
De-ajuns e o bomboană să vi-l curme 

Şi iar râd ochi de-agată, viorele... 


Dar noi, copii mai mari, robiţi de vis, 
De griji ale zilelor mizere, 


De ale lumii valuri de durere, 
De multe ori din inimi plâns am scris.... 


Veneția, 26 Martie 1937 


(Cuget clar, 
Anul III, 1938, p. 68) 

Cântec de leagăn 


Nani, nani, Vladi, nani, 
Licură lumini castanii, 
Trec uşoare peste frunte 
Adieri de brad din munte, 
Luna cât o răsărită 

Stă în faţa ta uimită. 

Cu obraz pudrat de rază 
Câte-o stea se furişează 
Prin fereastră să îţi vadă 
Somnul calm ca o livadă... 


Nani, nani, Vladi, nani, 
Ce uşor or trece anii 

Ca un vis din care bei 
Smirna florilor de tei, 
Zilele te-or lua de mână 
Peste bulgări de țărână 
Şi te-or trece peste ţară 
Muegure de primăvară, 
Peste zodie şi zare, 
Peste crânguri de visare 
Şi te-or trece peste lacuri, 
Peste filele de veacuri... 

Somnu-i lin pe gene moi. 
În odaie, numai noi. 
Luna prin fereastră lasă 
Dâră albă de mătasă, 
Inima mi-i plină-acum 
Ca o cupă — de parfum. 


Linişte-i şi vis şi pace, 
Doar tic-tac-ul nu mai tace, 
EI adună clipele 

Şi le rupe-aripile 

Şi le-aruncă în genună, 
Noapte bună, noapte bună! 


(Revista Bucovinei, 
nr. 4/1942, p. 128) 

Poem pentru Vladi 


Grădina îţi întinde braţele încărcate cu găteli şi minuni. 
Ochii tăi miraţi privesc îndelung şi surâd ca îngerii lui 
Dumnezeu 
Doamne, cât soare peste apa adâncă a sufletului meu! 
Îţi apleacă evantaiele, drepţi ca soldaţii, şiruri de gorun. 


Simţi mirosul reavăn al brazdei strămoşeşti, sfânt? 
Brazii îţi scutură ozon să creşti voinic şi frumos ca 
Jupiter. 
Peluzele îţi desfăşoară, cât vezi cu ochii, lăicer. 
Amurgul coboară icoana raiului pe pământ. 


O rază se odihneşte pe trandafirii proaspeţi din obraz, 
Se urcă pe fruntea largă, boltită, ce va ascunde, ca-ntr-un 
templu, visuri şi gânduri... 
Lalelele se înclină din talie, ca domniţele, în rânduri. 
Tu-ntinzi mânuţele şi le surâzi cu ochi-ntunecaţi 
şi-adânci de iaz. 


Auzi concertul frunzelor, al ierbilor şi al inimii mele? 
Trec fluturi albi legănându-se în drumul fără ţel. 
Adierea parfumată se joacă prin părul tău inel cu inel 

Şi cu funda roşie şi iconiţa ce te apără de deochi şi rele... 


(Revista Bucovinei, 
nr. 5/1943, p. 228) 

Prin simfonia verii 


Îşi plimbă timpul zilele-n carafe 
Prin simfonia verii fără seamăn, 
Privit de lacul — colţ din cerul geamăn — 
Şi câmpul luminat de margarete. 


Pe fond de zări — albastre efigii — 

Bătrânii munţi proptesc pe frunți văzduhul. 
Căsuţele de fildeş de supt stuhul 

Răcoritor îmbie reverii... 


(Cuget Clar, 
Anul III, 1938, p. 785) 

Hanul cu pridvor 


Supt poala codrului pitit, 
Slăvit de-al păsărilor cor, 
Cu albi pereţi şi cu pridvor, 
Pe mulţi drumeți a ispitit 
Să mâie-o noapte pasul lor. 


C-avea hangiul vin curat, 

Pat miresmat cu busuioc, 
Pridvoru-n floare îmbrăcat, 
Şi-o fată bună — ochi de foc — 
Al bătrâneţii lui noroc. 


Curgea ca vinul în pahar 

Al vorbelor aprins şirag, 
Cum fata apărea în prag, 
Pân” ce vedeau că e-n zădar 
Să prindă pe vreunul drag. 


Dar într-o seară s-a oprit 

Drumeţ voinic cu-obraz de Domn, 
De chipul fetii-ademenit... 
Şi-atâta fata l-a-ndrăgit 

Că i-a furat seninu-i somn... 


Şi-au pribegit în lumea lor 
De amăgire şi de vis, 
Îndeplinind ce le-a fost scris, 
Pe tatăl ei adâncul dor 
Pustiul vieţii l-a ucis.... 


De-atunci zadarnic bat în geam 
În nopţi drumeţii din trecut... 
Un tei bătrân a-ntins un ram 

Şi floare blondă-a desfăcut 
Peste pridvorul alb şi mut. 


(Cuget clar, 
Anul III, 1938, p. 65) 

Când toamna... 


Când toamna grea va pogorî-n priviri 
Să-ntunece seninul de-altădată, 
Ne-om afunda în codrii de-amintiri 
Ca inima mail cald, mai viu să bată. 


Însinguraţi vom răsfoi albumul 

Cu basme, zmei şi raiul primăverii 
Şi vom sorbi mai limpede parfumul 
Cernut domol prin sitele tăcerii. 


(Revista Bucovinei, 
nr. 8/1942, p. 316) 

Am plâns 


Am plâns când toţi cocorii au plecat 
În unghiuri lungi spre sfântul Răsărit. 
Cu gându-apoi mereu i-am urmărit. 
Spre care ţărmuri s-or fi îndreptat? 


„Când rândunele-n pâlcuri au pornit, 
Era un cer de toamnă pastelat... 

Şi ca un fulger s-au îndepărtai 

De ochii ce atâta le-au iubit... 


Dar într-o zi, în revărsat de zori, 
Mi-au îngheţat în strat minuni de fiori: 
Grădina mea părea un cimitir... 


Nu ştiu de ce, atuncea n-am mai plâns, 
Dar le-am privit cu-atâta suflet strâns... 
Le îngheţase plânsul în potir... 


Suceava, 1936 


(Cuget clar, 
Anul III, 1938, p. 209) 

Furtună 


Semne peste zare fulgerele fac... 
Freamătă pădurea; florile s-apleacă... 
Haină de-ntuneric cerul îşi îmbracă 
Şi-ncruntat mânia şi-o răsfrânge-n lac... 


Vântul zbir aleargă biciuind în ramuri 

Şi sub cnut sălbatec crengi plăpânde cad. 
Tunete s-alungă hohotind prin geamuri... 
Fulgerele luptă; zvârcoliri de iad... 


(Cuget clar, 
Anul III, 1938, p. 247) 

Cling, cling 


Din albe depărtări 
Cad fulgii în alint. 
În clinchet de argint 
Fug sănii pe cărări. 


Cling, cling... trec clopoței... 
Cresc lespezile moi 

De marmură pe drum 

Şi flori fără parfum 

În pomii toamnei goi. 


Cling, cling..., trec clopoței... 
Cad flori din rai în roi 

Şi gândurile-mi fur”. 

Cărarea înapoi 

E pârtie de-azur. 


Cling, cling... trec clopoței 
În zbor de rândunici, 

Cu Moş-Crăciun, cu zmei, 
Mănunchi din anii mei 
Ce-au râs mai ieri pe-aici... 


(Cuget clar, 
Anul III, 1938, p. 401) 

Iarna 


Întinderi albe şi tăcute 
Îngenunchează sub tării... 
Cu buciume de bucurii 
Fug sănii — speriate ciute... 


În ritmul clinchetului clar 
Se rup ecouri şi îşi lasă 
Pe pârtii albe de mătasă 
Podoabe de mărgăritar. 


Cad fulgi arar... şi mari, alene... 
În nemişcare dorm grădini — 
Iconostase de lumini — 

Cad fulgi arar... pe-aripi de gene. 


Cad fulgi arar... în pumni să-i prinzi, 
Pe crinul inimii coboară... 

Îi strâng şi-mi fac din ei comoară 

Să o răsfrâng în mii oglinzi. 


Cad fulgi arar... în dansuri calme... 
Prin simfonii de alb pornesc 

Cu anii dragi să mă-ntâlnesc, 

Să-i strâng ca fulgii albi în palme... 


(Revista Bucovinei, 
nr. 12/1942, p. 469) 

La Putna 


Sub scutul vremii aspre îşi scutură hodina 
Îngândurate slove din file de hrisov, 

Se plimbă fără urme, melodică, lumina 
De-amurguri sângerate şi infinituri mov. 


Prin ierburi adormite în smirnele de munte 
Pornesc molcom colindul şi creierii boemi, 
În zare munţii paşnici cu crestele cărunte 
Şi luna, luna plină ce-alună prin vremi. 


Cu palmele-nspre stele ca să culeagă şoapte 
Pe vârfuri se înalță copacii trubaduri. 

Adie dinspre coastă parfum de mure coapte 
Şi rătăcesc balade sub streşini de păduri. 


(Revista Bucovinei, 
nr. 9/1943, p. 421) 

Clopotele 


Clopotele noastre sfinte 
Le aud mereu cum sună... 
Cântece fără cuvinte 
Prinse-n iureş de furtună... 


Cerul cerne pe lagună 
Trandafiri ca pe morminte. 
Clopotele noastre sfinte 
Le aud mereu cum sună... 


Dar arama lor străbună 
Niciodată nu mă minte, 


Simt că vor ceva să-mi spună... 


Pentru cine plâng, părinte, 
Clopotele noastre sfinte?... 


Veneția, 31 martie 1937 


(Cuget Clar, 
Anul II, 1938, p. 69) 

Soarelui 


De dragul tău păleşte luna 
Pân” se topeşte-n infinit 

Şi floarea-şi leagănă cununa 
Şi doru-n suflet a-nflorit... 


De dragul tău se-nalţă-n slavă 
Al ciocârliei magic grai 

Şi cântă mierla în dumbravă 
Şi râde grâu-n galben strai. 


Şi apele îţi sorb lumina 

Şi se-nfioară-al lor norod... 
Şi pomi-ntind vrăjiţi tulpina 
Să le-ocroteşti plăpândul rod. 


Prin tine Dumnezeu priveşte: 
Tu eşti viaţă, cântec, dor 

Şi raza ta se risipeşte 
Deopotrivă tuturor, 


Iar, când coraliu-i toată zarea, 
Alai de clopote în cânt 

Îţi nalţă binecuvântarea 

Şi ruga-ntregului pământ... 


Veneţia, 23 iunie 1937 


(Cuget Clar, 
Anul II, 1937, p. 742) 

În pare 


Havuzul vechi destramă-acelaşi vers 
Cât faunii îl ştiu pe din afară; 

Doar vremea fără milă i-a mai şters 
Din strălucirea lui de-odinioară. 


Cu braţe noi, în giuvaier de foc, 
Strâng trandafirii colonade albe, 
De aur rodii-n soare cald se coc 
Şi soarele în lac înnoadă salbe. 


Pe-alei de portocali şi palmieri 
Îşi plimbă tinereţea altă lume 

Şi râde râsul celora de ieri, 
Purtând povara viitoarei hume... 


Giurgiu, 27 septembrie 1937 


(Cuget Clar, 
Anul II, 1937, p. 798) 

Glas de amintire 


Glas de amintire tot mai mult coboară 
Pe astă câmpie largă dunăreană; 

Ca vibrări de orgă-n suflet se strecoară, 
Simţi mărgăritare licărind pe geană. 


Nalţă policandre de argint castanii, 
Pacea se întinde giulgiu de mătasă 
Şi mă văd copilul visător de-acasă 
Peste care molcom se destramă anii. 


Pe alei tăcute crengi de lilieci 
Scutură-nflorirea şi mireasma fină... 
Plouă amintirea umbră şi lumină 
Semne de-amintire duşilor pe veci... 


Giurgiu, 9 Mai 1938 


(Cuget clar, 
Anul III, 1938, p. 465) 

Odaia bunicii 


Odaia mă primeşte cu sufletul pe buze. 
Tăcerea-abia respiră şi amintiri răsar.., 
Trec anii mei, mireasmă de dulce şi amar, 
Şi împresoară-altarul neastâmpăratei muze. 


Prin năruiri de neguri şi limpezimi ce mint, 
Străină umbra-i trece de tot ce-i pământesc. 
Poveştile oftează în jilţul bătrânesc 

Şi lumânarea albă în sfeşnic de argint. 


În sipetu-i de zestre cu chipuri de cadâne, 
Arome de sulfină, tămâie, busuioc 

Şi câteva veşminte ce-au strâns al ei mijloc, 
O-aşteaptă să se-ntoarne cu fiecare mâne... 


S-a-ntunecat de-atâta urât şi aşteptare 

O salbă ce pe vremuri a râs la gâtul ei... 

În cartea-ngălbenită uscaţii ghiocei 

Mi-apar ca nişte semne sfioase de-ntrebare... 


Se leagănă perdeaua; prin geamu-ntredeschis 
O boare parfumată străbate încăperea 

Şi răsfoieşte file din vechiul paraclis. 

Se scutură o clipă din somnul greu tăcerea... 


Cernăuţi, 9 Novembre 1935 


(Cuget clar, 
Anul III, 1938, p. 497) 

Plecare în munţi 


Cu suflet trist de şesul prea vast azi mă dezleg; 
Prea sunt de lut aproape, zenitul prea e sus. 
Din lanul alb de zile porni-voi să culeg 
Neghina, aruncând-o în agonii de Apus... 


Pe piscul nins de glorii mi-oi primeni privirea; 
Un vis se rotunjeşte din ceaţă tot mai clar. 

Şi, în colind cu şoimii, să fur nemărginirea 
M-oi scutura de zgură, cenuşă şi amar... 


(Revista Bucovinei, 
nr. 1-2/1945, p. 36) 

Cântec de despărțire 


Poate-i numai Vis sau e aievea 
Jarul despărțirii neaşteptat? 
Alte ceruri îmi tămâie veghea 
Sufletului prea înnegurat. 


Poate-i numai vis de au secat 
Bucuriile ca nişte ape. 

Visele pe rând s-au scuturat 

De când lacrima-nflori pe pleoape. 


Vin ecouri, de departe vin... 

E aievea, e închipuire? 

Vin noian în falduri de senin 
Dăltuindu-mi drum prin amintire... 


Oare-or înflori şi-aicea flori, 
În răzorul gândurilor albe? 
Poate-i numai trecere de nori 
Peste zilele ca nişte nalbe, 


Poate-i numai vis, căci altfel nu 
Vreau să cred c-ar fi o veşnicie. 
Doru-n poarta inimii bătu 

Dar găsi grădina ei pustie... 


(Revista Bucovinei, 
nr. 4/1944, pp. 172, 173) 

Intoarcere 


Strajă porţii, plopul falnic nu mă mai aşteaptă... 
Braţ lipsit de bunătate tânăr l-a răpus... 

Doar salcâmii grei de floare crengile-şi îndreaptă 
Să primească pe copila ce de mult s-a dus... 


Alte flori îşi torc visarea în frumoase cupe, 
Alte păsări cântu-şi varsă prin frunzişul crud... 
Dar grădinari fărmiţată, gândul se-ntrerupe... 
Pe poteci înstrăinate râsul mi-l aud 

Şi tristeţea din potirul inimii cum rupe... 


Până-n pragul casei iarba preşuri moi întinde, 
Cerul îşi revarsă-azurul peste anii mei... 
Amintirea ca o zână din tăceri desprinde 
Zvonul paşilor de ciută, glas de clopoței... 


În iatacul meu tăcerea albă se trezeşte... 
Ceasul îşi sporeşte mersul mai vioi la drum. 
Calm, mireasma de-altădată pace despleteşte, 
Miruindu-mi zbuciumarea clipelor de-acum. 


Cu evlavia privirii cugetu-mi botează 
Maica Domnului cu pruncul adormit la sân. 

In penumbra înserării basmele veghează... 
Caii vremii cu uimire-i simt cum galopează 
Mână-n mână cu-amintirea când plângând mă ţin. 


Iaşi, Iulie 1938 


(Cuget clar, 
Anul III, 1938, p. 157) 

Intoarcere 


Bucovină 

Cu cădelniţi de smirnă şi fântâni de vis, 

Azi sorii bucuriei larg porţile-au deschis 

C-au alungat fiarele 

Ce-au încălcat hotarele 

Şi-au luminat iarăşi cărările, altarele 

Şi sufletele celor ce ţi-au gustat din pâine 

Şi s-au plimbat cu visul vioară prin pădurile bătrâne... 


O, fagii, 

Dragii, 

În odăjdii ca la Înviere, 

Cu priviri de miere, 

Au primit pe toţi fraţii pribegi 

Ca pe nişte regi 

Şi florile — domniţele — au întins covoare 
Pentru oştile biruitoare, 

Să le mângâie 

Şi au aprins tămâie, 

Îngenunchind de preamărire 

Pentru cei ce au purces spre Nemurire... 


Livezile — ciucure-de roade — 
Au împletit izvoade... 

Voievoade, 


Vino, s-asculţi buciumul biruinţei 
Şi al credinţei 

Din munte în şesuri 

Pe-aceleaşi vechi înţelesuri... 


(Revista Bucovinei, 
Nr. 3/1942, p. 70) 


63 


Cum pot? 


Cum pot să-ntorn privirea spre veşnicul mormânt 
Când ceru-i simfonie de vis şi de culoare 

Şi pe oglinzi de ape magia şi-a răsfrânt? 

Când holdele îşi mişcă tezaurul supt soare 

Şi codrii, lunca varsă cascadele de cânt? 


Cum, Doamne, să las toate comorile aceste, 

Să nu mai ştiu ce-i cântul, parfumul, visul, dorul, 
Spre infinit gândirea să nu-şi mai prindă zborul, 
Să-şi odihnească raza pe-argintării de creste, 
Pe-aripa unui fulger, pe tivul unui nor, 

Pe coarda unui tunet, pe pragul stelelor?... 


Să nu aud ecoul blajinelor cuvinte, 

Chemările de clopot şi vântu-n seri cum cheamă 
Horirile de iele, când toamna se destramă?... 

Să nu mai bat cărarea spre zidurile sfinte, 

Să nu mai ştiu de nimeni, să nu mai simt amar, 
Să nu-mi mai fii, Părinte, lumina unui far?... 


Când timpul trist veni-va şi aurul luminii 

N-o să-l mai soarbă lacom, ca astăzi, ochii mei, 
Când marmura senină ce-o au într-înşii crinii 
Şi florile de miere din parcul alb cu tei 

Vor întreba de mine, în nopţile cu lună, 

Li-i spune, Doamne-atuncea că am plecat purtând 
Imaginea lor vie pe firul unui gând 

Şi plânsul despărțirii pe cea din urmă strună... 


(Cuget clar, 
Anul III, 1938, p. 11) 

Poetul 


Ne-nchidem în suflet 
Simţiri ne-nţelese 

Şi roiul de visuri 
Din linişti culese. 


Pe drumuri spinoase 
Destinul ne mână, 
Zidind la răscruce 
O nouă fântână. 


Departe, departe, 
Prin holda de zile 
Ne taie cărarea 
Cicori şi reptile. 


Gândirea — lumină 
Sau negură oarbă, 
Se-nalţă, coboară. 
Misterul să-l soarbă. 


Ne farmecă raza 

De stea jucăuşă 

Şi nu simţim moartea 
Cum bate la ușă... 


(Cuget clar, 
Anul III, 1939, p. 793) 

Moartea poetului 


Pe trepte de lumină pornit-a-n pas tăcut 

Spre cerul sfânt al celor aleşi fără prihană, 

Să stoarcă plâns și zâmbet cu versu-i ne-ntrecut, 
Să uite că viaţa e cea mai crudă rană... 


În urbea lui iubită, cu Doamne şi Domniţe, 
Cu-altare de-nchinare în bizantin veşmânt, 

Cu câmpuri înflorate ca mândrele altițe, 

Poetu-şi doarme somnul supt lespezi de mormânt... 


Vor trece ani şi veacuri cu bucurii şi-amar, 

S-or prăbuşi orașe şi stele şi comete, 

Dar Steaua minţii veşnic va răsări mai clar 

Din bezna vremii stinse, înfiorând regrete... 


(Cuget Clar, 
Anul II, 1937, p. 565) 

Stejarul 


Îndurerat se înclina stejarul 

Când fierul oţetit îl săgeta: 

N-ar fi crezut să-i profaneze-altarul 
În care-un şir de secole dormea... 


Luptându-se cu-a cerului mânie 
Să ne păstreze vechile minuni, 
Coroana-1 verde vuia poezie 

Şi basmele rămase din străbuni... 


Răcoarea crăcilor; largi de evantaie, 
Cernea balsam atâtora priviri. 
Încremenit supt bolta de văpaie 
Părea un zeu desprins din amintiri 


Ascuns a stat odată-n el Hatmanul 
Trimis de Vodă peste Jiu în sus, 

Şi, înfruntând cu oastea lui duşmanul, 
I-a-ngenuncheat credinţa lui lisus. 


Din umbră-i au purces vârtej pandurii 
Să-nfăptuiască Ţării falnic scut... 
Strângea în braţe freamătul pădurii 


Tainic vorbind celor ce l-au cunoscut... 

Atâtea nunţi supt bruna lui comoară 
Au înflorit... Şi lacrimi, şi poveşti... 
Monarh divin, piticul te doboară, 

Da-n mintea noastră pururi vieţuieşti!... 


(Cuget clar, 
Anul III, 1938, p. 389) 

REFERINŢE CRITICE: 


ȚARA BÂRSEI: 
Adelina Simionescu-Cârdei: 


Suceava Voivodală 


Versuri, cu o prefață de Victor Morariu. 
Suceava 1935, pagini 38. 


Suceava, cu atâtea vestigii ale gloriei străbune — 
„ne-nvinse încă de furtună“ — au găsit un suflet nu numai 
străbătut de-o cucernică pietate pentru un trecut de 
eroism, prea pilduitor ca să poată fi dat uitării, ci şi 
poetic, de o românească rezonanţă. Broşura doamnei 
Adelina S. Cârdei vrăjeşte din latenţa ruinelor de azi — 
muiate toate în unda unei nestăpânite duioşii — îndepăr- 
tate ecouri de slavă, de viață voivodală, plămădită în foc 
de aprigi lupte pentru „glie, neam şi vatră“. 


Treptele ce duc spre cutare paraclis — trepte pe 
care „urcat-au pașii măririi strămoşeşti“ —, un turn, care 
„din-nălțimea-i de temut / Cetăţii stă de pază“, o capelă, 
la care, în miez de noapte, „Din adâncurile de morminte / 
Umbre sfinte / Vin în taină să se închine / Să-ngenunche 
la ruine“... — un clopot, în a cărui „cântare funerară“ din 
asfinţit de seară atâtea „lacrămi se frământă, sau altul, în 
care „orice dangăt pare şoapta unor vremi îndepărtate“, o 

ctitorie părăsită... spre care, „Din neguri, vremi apuse 
curg / Ca să-i sărute pragul“, ruine crepusculare, printre 
care „azi doar vântu-şi poartă plânsul“..., ruinele Sfintei 
Cetăți voivodale, în faţa cărora chiar râul, ale cărui 
valuri, odinioară, se-ntreceau „Din mers chipul să 1-l 
prindă“..., azi: „Ca să uite se retrage“ și „Mai departe-şi 
sapă vadul“..., toate, toate se trezesc din somnul lor 
îndelungat, la contactul cu sufletul visător al poetei, care 
freamătă de durere în faţa celor ce vede, dar şi de 
mândrie în faţa vieţii care a pulsat, a clocotit odată printre 
ruinele de azi. 


Cu puţine excepţii, chiar din pasteluri, care merită 
relevate. nu lipseşte coarda elegiacă. Şi aci vibrează în 
surdină: 


Frumseţea ta mă doare, 
Noapte ! Noapte dragă!... 


Eliade, Grigore Alexandrescu și ceilalți aezi ai 
pietrelor vorbitoare întind prietenești mâini moldovencei 
care n-a uitat drumul spre mărturiile în ruină ale unui 
trecut de îndreptățită mândrie. 


(Țara Bârsei, 
No. 5/1935, pp. 511, 512) 

